en en en en en fr en en en en en en en en en en en en en en en en en en en gu gu el gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu el gu gu gu gu gu en en en en es es en en gu de gu de gu de gu de en de gu gu de gu gu de gu gu ru en en en en en en en en en en en en en en ru
Advertise in 7 Stars worldwide magazine
Advertise in Diamond city Directory
Subscription for 7 Stars worldwide magazine
‘ગોડ ઈઝ બીઝી, મે આઈ હેલ્પ યુ...’
એક વૃક્ષ પર કુહાડી વીંઝાઈ. થોડી જ ક્ષણોમાં વૃક્ષની ડાળીઓ તૂટીને જમીન પર પડી ગઈ છે. કુહાડી એ તું એક નાનકડી કુહાડીના પ્રહાર ન સહી શક્યું ને તારી ડાળીઓએ જમીનદોસ્ત થઈ જવું પડ્યું?! વૃક્ષ મર્મમાં હસતાં બોલ્યું., “તારી શું હૈસિયત કે તું મારા અસ્તિત્વ પર ખતરો પૈદા કરી શકે. અરે! હું તો મારા પોતીકાએ કરેલા વિશ્વાસઘાતનો દંડ ભોગવી રહ્યો છું. સાંભળ કુહાડી! તારા હાથમાં જે લાકડું છે ને એ વગર તારું અસ્તિત્વ પણ નહોત! હું તૂટી પડું છું તો કારણ એ છે કે મારી જ વૃક્ષ-જાતિનું લાકડું તારો હાથો બની મને કાપે છે.”
સારૂં છે કે વૃક્ષ માણસ નથી, નહિતર કારમા વિશ્વાસ-ઘાત પછી આત્મા-ઘાતનો વિચાર તેના મનમાં જરૂર ફરકી ગયો હોત અને બન્યું પણ એવું જ. ખતરનાક દગાબાજી પછી પ્રતિષ્ઠા ખરડવાની ભીતિ-માત્રથી ભાનુકાકાએ જિંદગીને અલવિદા કહી દીધું! ‘અભાગિયાને માંગ્યા મોત પણ મળતા નથી.’ એ ન્યાયે ભાનુકાકા મૃત્યુના દ્વારે તો ન પહોંચ્યા પણ ઉપર જતાં રસ્તામાં ક્યાંય એમને કોઈ ગેબી અવાજ સંભળાયો, કંઈક ઉજાસ દેખાયો. ભાનુકાકાએ ઈશ્વરને ફોટાઓ અને મૂર્તિઓ સિવાય ક્યાંય જોયેલા નહિ એટલે એમને લાગ્યું કે જે કોઈ સામે છે એ ઈશ્વર તો નથી જ. હા, કદાચ ઈશ્વર-તત્વ જેવું કાંઈક હોઈ શકે!
ધીમે ધીમે પ્રકાશ ભાનુકાકાની આંખો આંજવા લાગ્યો ને તેમણે આંખો મીંચી લીધી ત્યારે અવાજ સંભળાયો, “જીવનની વકીલાત કરનાર માનવ, તેં કમોતે મરણનંુ શરણ કેમ લીધું?” ભાનુકાકા ઘણીવાર કહેતા, “ઉપરવાલા ક્યાં માંગેગા હમસે કોઈ જવાબ, જવાબ હમ માંગેંગે, હિસાબ હમ માંગેંગે.” પરંતુ એવું કશું ન થયું. અત્યારે તો ઉપરવાળો પોતે જવાબ માંગી રહ્યો હતો ને જવાબ ને બદલે ભાનુકાકા પાસે હતો માત્ર સવાલોનો ખડકલો. પણ સ્તબ્ધતા એટલી બધી હતી કે જીવાતી જિંદગીની મુસીબતો, પળ પળની વિસામણો,યાતના અને વેદનાઓ વિશે તેઓ શબ્દો ઉચ્ચારી શકાતા ન હતા. બસ એટલું જ કહી શકાયું કે તારું દીધેલ જીવન, મૃત્યુ સમું ગણ્યું છે, મારી આ દ્યૃષ્ટતાને તું ક્ષમા કરી દે!
માંગનારને ક્ષમા માંગે, કરૂણા, કૃપા કે દયા માંગે કે ધારો કે સજા માંગે, મહાન એ છે જે નિર્દોષને માફ કરી દે! વળતો હાથ લંબાવે, માથે હાથ મૂકે ને ‘બડે દિલવાલા’ હોવાની ખાતરી આપે, અહીં એ ખાતરી ભાનુકાકાને મળવાની હતી. શાંત, સૌમ્ય, સહયોગી અને સૌહાર્દપૂર્ણ વાતાવરણ વચ્ચે ભાનુકાકા રૂંવે રૂંવે એ ઈશ્વરીય તત્ત્વના સ્નેહભીના શબ્દો ઉતરતા રહ્યાં... “હે માનવ! મેં તને નામ આપ્યું છે, ‘જીવ’ એનો અર્થ એ કે તારે કુદરતી મૃત્યુ ન આવે ત્યાં સુધી જીવવાનું છે. જીવનને જીવવાના અને ચાહવાના તું બીજાઓને જે કહ્યા કરતો હતો એ કારણો તને આજે યાદ ન હોય તો સ્મરણ હું કરાવું. લે, સાંભળ!
1. તું જન્મ્યો પણ ન્હોતો ત્યારે પણ જે તારી પાસેે પહેલેથી ઉપલબ્ધ હતું, એને માટે જીવ.
2. જન્મીન જે મમતા અને હુંફ પામ્યો, તે માતૃત્વનું ઋણ ફેડવા માટે જીવ.
3. જેણે તને સભ્યતા અને સંસ્કારભર વાતાવરણ આપ્યું એ કુંટુંબ માટે જીવ.
4. સ્વયંથી માંડી સમાજ સુધીના વિકાસ માટે જીવ.
5. આ સફરમાં તને જે ખૂબસૂરત ક્ષણો જડી તેને ઉજવવા માટે જીવ.
6. જે ક્ષણો યાતનામાં ગુજરી એમાંથી પાઠ શીખવા માટે જીવ.
7. અત્યાર સુધી જે સજ્જનોનો સાથ-સંગાથ મેળવ્યો, તેને માણવા માટે જીવ .
8. જે કાંઈ ખોટું-ખરાબ, લોભામણું કે લલચામણું તેને ભોળવી શક્યું નથી તેેને ખુમારી દર્શાવવા જીવ.
9. હિંસક કે ગુનાહિત પ્રવૃત્તિમાં સંકળાયા વગર જીવાયેલા બેદાગ જીવન બદલ ઈશ્વરને આભાર માનવા જીવ.
10. જે તારે કારણે અને તારે માટે જીવી રહ્યા છે, એમને માટે જીવ.
11. લોકોની ભલાઈ કરીને તેં જ સુખ અને સંતોષની પળો મેળવી છે એ અનુભૂતિનો આનંદ ઉઠાવવા જીવ.
12. તેં જે ઉપભોક્તા ભોગવ્યા છે, જે સાધન-સગવડો વાપર્યા છે, જે આનંદના ઘૂંટડા ભર્યા છે, આયુષ્ય અને આરોગ્યનો પ્રસાદ મેળવ્યો છે. એ સુખને વહેંચવા માટે જીવ.
13. તારા જીવનની કોઈ એવી ભૂલ જેનો પછતાવો રહી ગયો હોય તો એને સુધારવા માટે જીવ.
14. એ કેડી જે હજુ તારે કંડારવાની બાકી છે, એને છાયદાર રસ્તો બનાવવા માટે જીવ.
15. એ કોયડા જે તને હજુય અગમ્ય અને અગોચર લાગે છે, એને ઉકેલવા માટે જીવ.
16. તારા એ વિચારો જે હજુ વધુ સુંદર અને સર્જનાત્મક નિર્માણ કરી શકે છે, એ બધા વિચારોને જીવંત અને કાર્યરત બનાવવા માટે જીવ.
17. જીવન અને જગતના એ પડકારો અને પ્રશ્નો જે મોં ફાડીને ઊભા છે, એમને સોલ્વ કરવા માટે જીવ.
18. જીવને તને જે કાંઈ સૌંર્દયમઢી ભેટ આપી છે ચાહે એ વસ્તુ હોય કે વ્યક્તિ, સ્થાન હોય કે સમય એની માવજત કરવા માટે જીવ.
19. સૌંર્દય તારી ચોતરફ વેરાયેલું છે. ઝગમગતા સિતારા, વરસતા, વાદળા, ઉડતા પંખીડા, રંગવેરતા પતંગિયા, લીલાછમ બગીચા, વહેતા ઝરણાં, ગાતા ફૂલો, હસતા ચહેરાઓ, રમતા શિશુઓ, નાચતા છોડવા, ડોલતા વૃક્ષો વગેરે સાથે નાચવા, ગાવા, ઝૂમવા, ઝગમગવા રંગવા, હસવા, ડોલવા માટે જીવ!
20. તને જે કાંઈ અશોભનીય, અજૂગતુ અને અણધડ દેખાય છે એને તારી ક્ષમતા અને લાયકાત અનુસાર ઠીક-ઠીક કરવા માટે જીવ.
21. તારા પ્રત્યે સદભાવના અને આત્મીયતા ધરાવનારાઓના ચહેરા પર સ્મિત રેલાવવા માટે ખુદ રડી પડે છે એમને માટે જીવ.
22. તું જીવ! તારા ભીતરની પાનખરને વળાવવા જીવ! વસંતને વધાવવા જીવ! પ્રેમ-નદીને વરાવવા જીવ! મનને તૃપ્ત કરવા જીવ! ટૂટી ગયેલા વિશ્વાસને જોડવા જીવ! લીલોછમ થવા જીવ! ફૂલોથી છલકવા જીવ! થનગનતા જીવ!
23. તને માનનારા, ચાહનારા, તારો આદર-સત્કાર કરનારા, તને યાદ કરનારા, તારા અને તારી સાર-સંભાળ રાખનારાઓનાં શુભેચ્છક બનવા માટે જીવ. એ સૌએ જેમણે ક્યાંક ને ક્યાંક તારી ભલાઈ માટે નાનકડું પણ કર્મ કર્યું છે, એમને સહાયક થવા માટે જીવ.
24. તને ગમતી કળાઓની આસ્વાદ લેવા અને શોખને માણવા માટે જીવ. તને ગમતા અભિનેતાઓ, વાર્તાકારો, ચિત્રકારો, લેખિકો, કવિઓ વગેરેની સર્જન કૃતિઓને યથા-યોગ્ય રીતે પ્રશંસવા અને કદર કરવા માટે જીવ.
25. એ હરેક લડાઈ જે તેં જીતી છે અને એ હરેક હ્રદય તેં જીત્યું છે, એ જીતનો જશ્ન સ્વજનો સાથે મનાવવા માટે જીવ. એ હરેક નાની-મોટી ખુશી જે તને જીવતા હોવાની સાબિતી આપે છે, એ ખુશીઓને ચેપ સૌને લગાડવા માટે જીવ.
26. વૈચારિક અને આર્થિક સ્વાતંત્ર્ય મેળવવા માટે જીવ અને એ મેળવ્યા બાદ પરસ્પર પ્રગતિ અને વિકાસના માર્ગો ખોલવા માટે જીવ!
27. એ દોસ્તો માટે જીવ જેણે તને ખભો આપ્યો, તારા દુ:ખ-દર્દમાં સાથ આપ્યો, તારા પ્રશ્નોના જેણે સ્વયં ઉત્તરો આપ્યા!
28. જે વિચારો, ભાવનાઓ, વૃત્તિઓ, સંવેગો અને પ્રતિકુળ સ્વભાવ પર તારો કોઈ અંકુશ નથી. તેના પર માલિકી ભોગવવા માટે જીવ.
29. એ કપટી, દંભી, ઘાતકી અને કાયર દુશ્મન માટે જીવ જેને હજુ તારે પાઠ ભણાવવાનો બાકી છે. અફવા ફેલાવનારા, ખુન્નસ રાખનારા, તોછડાઈ અને અપમાનની ભાષા બોલનારા, ખોટા આક્ષેપો કરનારા અને તેને બદનામ કરવા માટે મરણતોલ ફટકો મારનારા ગદ્દારને સજા ફટકારવા માટે જીવ!
30.એ કરૂણાને પ્રગટાવવા માટે જીવ જેણે હજુ સુધી શત્રુઓને ક્ષમા નથી કર્યા!
31. લાચારો, ગરીબો, મૂંગા પશુ-પંખીઓ સામે થતા અન્યાય અને અત્યાચાર સામે માથું ઊંચકવા માટે જીવ.
32. જે યુદ્ધ જાણસાઝીથી તને હરાવી ગયું એ યુદ્ધને તારા વિજયનો સ્વાદ ચખાડવા માટે જીવ!
33. નિષ્ફળતાઓ પર ઠેકડી કરનારાઓના મોં આશ્ચર્યથી પહોળા રહી જાય એવી સફળતા માટે જીવ. તારા લક્ષ્યો, સપનાઓ, ઈચ્છાઓ અને આશાઓની સચ્ચાઈને સાચી સાબિત કરવા માટે જીવ.
34. તારા હોઠ સુધી આવનારા પ્યાલાને જેઓ છળપૂર્વક આંચકી ગયા એમને તારી છત્રીસની છાતી બતાવવા માટે જીવ.
35. એવા હજ્જારો લોકો છે જેમને ઉપર ઉઠવું છે, આગળ વધવું છે ને ઊંચે ચઢવું છે એમની તું સીડી થઈ જવા માટે જીવ.
36. તારી પરિપક્વતા, ઉદારતા અને સૌમ્યતા જેવા સદગુણો જગતને ખપમાં આવે એવી જીવનશૈલી મેળવવા માટે જીવ. જેમ તું મહાન મનુષ્યોની દૃષ્ટાંતો વાત-વાતમાં ટાંકે છે, એવી પ્રેરણાદાયક જિંદગી તું ખુદ આત્મસાદ કરવા માટે જીવ. તારું એક્સ ફેક્ટર ડિસ્કવર કરવા માટે જીવ. તારું સરનામંુ શોધવા જીવ.
37. જગતનાં સૌ સત્કર્મોને મિત્રભાવે જોવા, સમજવા અને સાથ આપવા માટે જીવ અને કોઈપણ દુષ્કર્મ પ્રત્યે તારો વિરોધ દર્શાવવા માટે જીવ.
38. તારી ખોટી અપેક્ષાઓ, આસક્તિઓ અને આગ્રહોને છોડવા માટે જીવ.
39. આગમાંથી પસાર થઈ રહેલા તારા જીવનને સો ટચનું સોનું કરવા માટે જીવ. તું તારા ચારિત્ર્યનંુ નિર્માણ કરવા માટે જીવ.
40. તારી અને તારી આસપાસની જિંદગીનીને હસતી-રમતી-થનગમતી કરવા માટે જીવ. ગમતાનો ગુલાલ કરવા માટે જીવ!
41. ધર્મગ્રંથો, કથાઓ, સત્સંગો, મંદિરો, તીર્થો વગેરેમાં બંધ ધર્મને તારી જીવન-કથાને પાને પાને ઉતારવા માટે જીવ!
42. ધરતી-આભ, માતા-પિતા, વડીલ-ગુરૂ, દેશ-સમાજ અને આ સમ્સત બ્રહ્માંડે તમે પોતાની કરૂણાથી નવાજ્યો છે, પહેલાં તને કોઈકે આપ્યું છે, હવે તું કોઈકને આપવા જીવ
43. લોકોના અભિપ્રાય અને સર્ટીફિકેટ મેળવવાને બદલે પોતાની જિંદગીનો અર્થ શોધી તેને સાર્થક કરવા માટે જીવ
44. તારી બુદ્ધિને સદબુદ્ધિ કરવા, લક્ષ્મીને સદલક્ષ્મી કરવા, વિચારને સદવિચાર કરવા ને કાર્યને સદકાર્ય કરવા માટે જીવ!
45. જેઓ તારા માટે પ્રેમસભર રહ્યાં છે, એમને માટે ત્રાસદાયક ન બની જવાય એવી સાવધાની પૂર્વક જીવ.
46.અંહકારને નમ્રાતામાં ફેરવવા, કઠોરતાને કરૂણામાં ફેરવવા અને કુદૃષ્ટિને સુદૃષ્ટિ બનાવવા માટે જીવ.
47. કરોડો વર્ષોથી આ ચાંદ ને સૂરજ તારી સેવામાં છે, સાગર અને સરિતા તારી મદદગાર છે, પહાડો ને વૃક્ષો તને સહાયક છે, બદલામાં તેં એમને કઈ દૌલત આપી છે કે તું તારી કદર ન થયાનો રાગ આલાખ્યા કરે છે! પહેલાં તું ગુણીજનો અને જ્ઞાનીજનોની કદર કરવા માટે જીવ!
48. તું પરિણામોની ફિકર કર્યા વગર તારાથી શક્ય એટલું સારૂં કરવા માટે જીવ.(પરિણામોની ફિકર તો એ કરે જાણે નહિ કરવા જેવું કાંઈ કર્યંુ હોય!)
49. તું ભૂતકાળની ભૂલોથી શીખ, વર્તમાનમાં જીવ, ભવિષ્યની ઉજ્જવળતા ઉપરવાળા પર છોડી દે. આ જીવનસારને જીવનદાયી સમજવા માટે જીવ.
50. હસવા સમુ છે જીવન, હસી લેવા માટે જીવ! પામી લેવા જેવું છે જીવન, પામી લેવા માટે જીવ! જીવનમાં જખ્મો મળે તો સ્નેહનો લેપ કર, ને હસી ન શકાય ત્યારે વાંસળી જેવું રડી લેવા જીવ.
51. ધ્યાન અને પ્રેમ બે માર્ગ છે, તારી અપૂર્ણતાને પૂર્ણતામાં ફેરવવા માટે તારો રસ્તો પસંદ કરવા માટે શક્તિમાન થા, સાહસિક થા અને પછી તને અનુકૂળ આવતા રસ્તા પર ચાલીને છેવટે પરિપૂર્ણતા પામવા માટે જીવ્યા કર...તારું કલ્યાણ થાઓ!
ભાનુકાકાની આંખ ઉઘડી ત્યારે છત પર ફરતો પંખો દેખાયો. હજુ હમણાં સુધી દેખાતું-સંભળાતું અલૌકિક દૃશ્ય નદારદ હતું. આંખો ચોળી ઊભા થતા યાદ કરવા પ્રયત્ન કર્યા, ત્યારે સાંભર્યું, જ્યાં તેઓ હતાં, એ જગ્યાના દરવાજામાંથી પસાર થઈને છેલ્લે આપણે એકવાર ‘આવજો’ કહેવાના આશયથી દરવાજા તરફ જોયું હતું. દરવાજા પર મોટા-મોટા અક્ષરે પહેલી જ નજરે વાંચી શકાય એમ એક વાક્ય લખેલું હતું.- “ગોડ ઈઝ બીઝી મે આઈ હેલ્પ યુ”
ભાનૂકાકા સાંભળેલા સંદેશાઓને સાંભરી ગયા. એવું લાગતું’ તું જાણે આ અને આવી વાતો. એમણે પહેલાં પણ વાંચી સાંભળી હતી, પરંતુ અસર અત્યારે કાંઈક જૂદી જ હતી...અને અચાનક ભાનુકાકાની નજર પોતાના જમણા કાંડા પર પડી જેના પર એક ફ્રેન્ડશીપ બેન્ડ બાંધેલી હતી અને તેની ઉપર પણ એ જ લખાયેલું હતું. “ગોડ ઈઝ બીઝી, મે આઈ હેલ્પ યુ...”
...અને ઓરડામાં કોઈ હાજર ન હોવા છતાં ભાનુકાકાનો હાથ એ ચરણને સ્પર્શ કરવા લંબાયો, જેણે ‘ફ્રેન્ડશીપ-ડે’ ના ધખારા વગર મૈત્રીનો આ સંદેશ એમને આપ્યો હતો. હવે મનોમન એ તૈયાર હતા, આ સંદેશને વ્યાપર બનાવવા માટે...
પ્રાર્થનામાં ઉઠેલા હાથ ઈશ્વર તરફ યાત્રા કરી રહ્યા હોય  છે જ્યારે મદદમાં ઉઠેલો હાથ ઈશ્વરનો હાથ જ બની જતો હોય છે! તું જીવ! તારા ભીતરની પાનખરને વળાવવા જીવ! વસંતને વધાવવા જીવ! પ્રેમ-નદીને વરાવવા જીવ! મનને તૃપ્ત કરવા જીવ! તૂટી ગયેલા વિશ્વાસને જોડવા જીવ! લીલોછમ થવા જીવ! ફૂલોથી  છલકાવા જીવ! થનગનવા જીવ! ધર્મગ્રંથો, કથાઓ, સત્સંગો, મંદિરો, તીર્થો વગેરેમાં બંધ ધર્મને તારી જીવન-કથાને પાને-પાને ઉતારવા માટે જીવ!
Oops! English news is not available for this news";
You Can Share It :
આઈટીનો સપાટો 4300 કરોડની 1500 બેનામી સંપત્તિઓ જપ્ત
તમામ અવરોધો દૂર થતાં સુરત ડાયમંડ બૂર્સની કામગીરી ઝડપી બની
ગોયમ ડાયમંડ ઇન્સ્ટિટ્યૂટે વધાર્યું સુરતનું ગૌરવ
રિટેલ લીડરશીપ સમિટ-2018માં HIKVISION દ્વારા આધુનિક સિક્યુરિટી ઉપકરણોનું નિદર્શન
લંડનમાં બોનહામ્સ ખાતે આયોજીત હરાજી પેન્ડન્ટ નેકલેસ ખરીદવા કમઠાણ
સુપ્રસિદ્ધ બ્રિટિશ ડિઝાઈનર હેનેલના જ્વેલરી સંગ્રહનું 27 લાખ ડોલરમાં...
ભારતીય નિકાસ સંસ્થાઓના ફેડરેશન દ્વારા કિરણ જેમ્સ નોન એમએસએમઈ કેટેગરીમાં ‘ટોપ પર્ફોર્મર મહારાષ્ટ્ર’
ડાયમંડ સિટી. સુરતવિશ્વબજારમાં ભારતીય ઉદ્યોગ સાહસિકોનું પ્રતિનિધિત્વ...
ઈન્ડિયન ડાયમંડ ઇન્સ્ટિટ્યૂટમાં ઉત્સાહી નવા ડિરેક્ટર્સની નિમણૂક મિનિસ્ટ્રી ઓફ ટ્રેડ એન્ડ કોમર્સ અંતર્
ઇન્ડિયન ડાયમંડ ઇન્સ્ટીટ્યૂટ એક મહત્વની સંસ્થા છે.આ સંસ્થા જેમ એન્ડ...
Diamond City is a flagship product of our group. It is a fortnightly trade newspaper in Gujarati serving diamond and jewellery industry especially to diamond manufacturing industry based in Surat, surrounding areas and Mumbai. It is first of its kind fortnightly newspaper catering the industry. Rich in content, Diamond City has high quality trade information, news and analysis. It enjoys readability, reach and confidence of all sections of the industry and trade.
7Stars Group Of Companies
Seven Stars Media Pvt. Ltd.
Surat - 395006, Gujarat (INDIA).
Phone: +91 261 2544 157-60
© Copyrights 2018. All rights reserved. | Developed by Creative Concepts